**SKUP-diplom for 2012 tildeles Kjetil Magne Sørenes, Tore Bergsaker, Bjørn S.**

**Kristiansen, Veslemøy Lode, Marie Melgård og Martine Aurdal, Dagbladet, for prosjektet «Selvforsvar og gamle venner».**

Juryens begrunnelse:

Det startet med et tips om en statlig ekstrabevilgning til et selvforsvarskurs for jenter, og endte med en statsråds avgang og kraftige riper i lakken til en av landets mest populære politikere.

Etter flere måneders kollektivt arbeid i avisens samfunnsavdeling satt offentligheten igjen med et heller grelt bilde av praksisen ved det SV-styrte Barne-, likestillings- og inkluderingsdepartementet. Tilskudd ble tildelt uten utlysning og i strid med reglementet, og journalføringen var svært mangelfull. Journalistene kunne gjentatte ganger dokumentere at statsråd Audun Lysbakken tross forsikringer ikke hadde lagt alle kortene på bordet når tildeling av penger til organisasjoner ledet av gamle partivenner i SU, ble ettergått.

I det videre arbeidet avslørte avisen også nære forbindelser mellom daværende utenriksminister Jonas Gahr Støre og Felix Tschudi, initiativtakeren til stiftelsen Senter for nordområdelogistikk som hadde mottatt tilsammen seks millioner kroner fra UD. Vurdering av egen habilitet var fraværende også her.

Ansvarlige politikere gjemte seg bak en mur av informasjonsmedarbeidere og byråkrati da sakene ble offentlig kjent. Dagbladets journalister holdt et fast grep, arbeidet systematisk og utholdende og spilte på hele registeret til Offentlighetsloven for å få fram dokumenter, e-poster og sms-er de visste måtte finnes. Her vil juryen også framheve verdien av et klassisk kildearbeid der samtlige journalister tar i bruk sine kontaktnett for å få tak i bitene til det omfattende puslespillet.

Avsløringene førte til avgang for statsråd Lysbakken og hans nærmeste politiske medarbeidere, deretter for en departementsråd. Stortingets kontrollkomité konkluderte med at Støre hadde gitt offentligheten feil informasjon om hvem milliontilskudd var bevilget til.

Juryen gratulerer Kjetil Magne Sørenes, Tore Bergsaker, Bjørn S. Kristiansen, Veslemøy Lode, Marie Melgård og Martine Aurdal med SKUP-diplom for 2012.